α) Πιστεύω πως ένα από τα μεγαλύτερα προβλήματα για τη θαλάσσια ζωή είναι η υπεραλίευση. Πολλοί ερευνητές, περιβαλλοντικές οργανώσεις, αλλά και διάσημες προσωπικότητες κρούουν τον κώδωνα του κινδύνου και προσπαθούν να ευαισθητοποιήσουν την κοινή γνώμη. Εκτός από αυτό, απευθύνονται στις κυβερνήσεις των κρατών, όπου παρατηρείται η υπεραλίευση και, ως επακόλουθο, η μείωση του πληθυσμού των απειλούμενων ειδών θαλάσσιας ζωής. Το δεύτερο, εξίσου σημαντικό πρόβλημα, είναι η ρύπανση του περιβάλλοντος. Η υπερθέρμανση του πλανήτη, ατυχήματα που συμβαίνουν στη διάρκεια της μεταφοράς πετρελαίου, χρήση πλαστικών και άλλες επιπτώσεις που έχει η ανθρώπινη δραστηριότητα προκαλούν αναταραχή και αλλοίωση στο φυσικό περιβάλλον και καταστρέφουν πολλά είδη θαλάσσιας ζωής. 

β) Θεωρώ πως πάντα υπάρχουν τρόποι αντιμετώπισης οποιωνδήποτε προβλημάτων. Αρκεί να υπάρχει θέληση να τα αντιμετωπίσουμε. Το βασικότερο εμπόδιο στο να βρεθεί λύση είναι τα μεγάλα κέρδη των επιχειρήσεων που δραστηριοποιούνται στον τομέα της αλίευσης και του εμπορίου προϊόντων από θαλάσσια είδη. Αυτά είναι ψάρι, χαβιάρι, γούνα, λίπος και άλλα. 

γ) Ως μέλος περιβαλλοντικής οργάνωσης θα ξεκινούσα με έρευνα αγοράς. Θα προσπαθούσα να καταλάβω ποιες είναι οι μεγαλύτερες αγορές που απορροφούν το εμπόρευμα από θαλάσσια είδη και ποιες είναι οι μεγαλύτερες επιχειρήσεις που δραστηριοποιούνται σε αυτόν τον τομέα. Στη συνέχεια, θα εκπονούσα σχέδιο για το πώς μπορούμε να ευαισθητοποιήσουμε τους παραγωγούς και τους αγοραστές αυτών των προϊόντων σχετικά με τα απειλούμενα είδη θαλάσσιας ζωής. Επίσης, στο σχέδιο θα προσπαθούσα να μετατοπίσω το ενδιαφέρον των παραγωγών και των αγοραστών σε κάποια αντίστοιχα προϊόντα που δε θα καταστρέφουν τη θαλάσσια ζωή και θα τόνιζα με ποιους τρόπους οι επιχειρήσεις θα μπορούσαν να μην χάσουν κέρδος σε περίπτωση που θα συμφωνούσαν να κάνουν αυτή την αλλαγή. Επίσης, θα διοργάνωνα εκδρομές και ξεναγήσεις για τους επικεφαλής των επιχειρήσεων, για τους υπουργούς Περιβάλλοντος των εμπλεκόμενων χωρών και για τους δημοσιογράφους με σκοπό την ενημέρωση και τη διασαφήνιση σημαντικών πτυχών του προβλήματος. Επιπλέον, θα προσπαθούσα να προσελκύσω κάποιες διάσημες προσωπικότητες στην καμπάνια ευαισθητοποίησης, ούτως ώστε το θέμα να πάρει μεγαλύτερες διαστάσεις και να υπάρχει μεγαλύτερη διάδοση και ενδεχομένως ανταπόκριση από το κοινό. Τέλος, θα ερχόμουν σε επαφή με άλλες οργανώσεις και με πανεπιστημιακά τμήματα που έχουν αντικείμενο την οικολογία προκειμένου να προσπαθήσουμε να βρούμε και άλλους τρόπους αντιμετώπισης του προβλήματος από κοινού.
